EH Bildu talde parlamentarioari atxikitako foru parlamentari Maiorga Ramírez jaunak galdera idatzia egin du (10-22/PES-00194), zeinaren bidez eskatu baitu ***kontserbazioa bermatzeko jarduketak behar dituzten Nafarroako higiezinen zerrenda xehakatua, jarduketen oraingo egoera, jarduketa beharrak eta jabea nor den zehaztuta***. Hau da Nafarroako Gobernuko Kultura eta Kiroleko kontseilariak horretaz ematen dion informazioa:

Nafarroako Ondare Arkitektonikoaren Inbentarioan kultur ondare higiezina osatzen duten 12.061 eraikin daude. Ez dago higiezin horien egoerari buruzko informaziorik, ezin baita zehatz jakin zein den bakoitzaren kontserbazio egoera jabeak ez badio horri buruzko informaziorik ematen Ondare Historikoaren Zerbitzuari.

Nafarroako Kultur Ondareari buruzko azaroaren 22ko 14/2005 Foru Legearen 13. artikulutik 18. artikulura bitartean xedatutakoaren arabera, hiru babes maila daude Ondare Zerbitzuaren partaidetzaren bat duten ondasun higiezinetarako. Hauek dira maila horiek:

1. maila. Interes kulturaleko ondasunak (IKO): multzo horretan sartzen dira ondasun aipagarrienak, eta espresuki jo behar dira halakotzat foru lege horretan ezarritako prozeduraren arabera.

2. maila. Ondasun inbentariatuak (OIN): IKO deklaratzeko baldintzarik bete ez arren, garrantzi nabarmena duten ondasunak dira. Foru legean halakotzat jotzeko prozedura ezartzen da ere.

3. maila. Garrantzi lokaleko ondasunak: toki jakin batean kultur aldetik garrantzi nabarmena duten eta halakotzat deklaratuak diren ondasunak dira; horretarako, toki erakundeek egindako hirigintzako planeamenduko katalogoan sartu behar dira. Katalogatutako eraikinetan esku hartzeko obra lizentzia izapidetzeko, aurretiaz baimena eman behar du Ondare Historikoaren Zerbitzuak.

Interes kulturaleko ondasunaren (IKO) eta ondasun inbentariatuaren (OIN) babes maila duten higiezinei dagokionez, Ondare Historikoaren Zerbitzuak haien egoeraren jarraipena egiten du, eta tarte hauetan daude: egoera onargarrian daudenak eta aurri-egoeran daudenak edo sartzeko aukerarik ez dutenak. Udal titulartasuneko higiezin bakarra dago azken egoera horretan: Caparrosoko Santa Fe eliza. 2016an deklaratu zuten IKO, eta gaur egun, haren egitura hondatuta dagoenez, eta eskoratze sistemaren ondorioz, ez da komeni esku-hartzerik egitea barnealdean, oso arriskutsua izanen litzatekeelako langileentzat.

Hori jakinarazten dizut Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2022ko abuztuaren 2an

Kultura eta Kiroleko kontseilaria: Rebeca Esnaola Bermejo